**Správa o konferencii**

**Onkológia na Slovensku, realita vs.očakávania**

V máji 2018 sa konala 1. konferencia o realite a očakávaniach vývoja onkológie na Slovensku, ktorú iniciovala aliancia aktívnych onkologických pacientskych organizácií, koordinovaná Ligou proti rakovine. Tie odovzdali do rúk ministerstva zdravotníctva 15 požiadaviek na zlepšenie stavu onkológie na Slovensku. Následne bol Ministerstvom zdravotníctva predstavený a vládou schválený Národný onkologický program a akčné plány smerujúce k spusteniu prvých štátom riadených skríningov. Zriadený bol tiež Národný onkologický inštitút. Ministerstvo zdravotníctva vyhlásilo rok 2019 za „Rok prevencie“ a deklarovalo kontinuálnu spoluprácu s pacientskymi organizáciami.

Na základe analýzy vývoja v uvedenej oblasti sa organizátori rozhodli pripraviť 2.ročník konferencie, ktorá sa uskutočnila 30.mája 2019 vo Vedeckom parku UK v Bratislave.

Cieľ konferencie:

Vytvoriť nezávislú platformu zloženú zo zástupcov pacientov, lekárov, ekonómov, ale aj zástupcov všetkých relevantných politických strán, ktorej cieľom bude navrhnúť dlhodobo udržateľné, systémové riešenia financovania onkológie na Slovensku.

Program Konferencie:

* Otvorenie (MZ SR v zastúpení p.ministerky Kalavskej): Stav onkológie a plány do budúcnosti
* Kam sme sa za rok posunuli? Pohľad pacientskych organizácií
* Čo hovoria dáta? Zhodnotenie situácie podľa dostupných analýz
* Onkologický pacient na Slovensku: čo hovoria medzinárodné dáta (IQVIA) a prípadové štúdie pacientskych organizácií
* Panelová diskusia: Budúcnosť onkologickej liečby na Slovensku

V priebehu konferencie odznelo množstvo nových informácií o stave onkológie na Slovensku, ktoré potvrdili opodstatnenie angažovania pacientských organizácií v procese ovplyvňovania progresívnych tendencií v liečbe rakovinových ochorení na Slovensku. Konferencie sa zúčastnili zástupcovia o.z.Europa Uomo Slovensko páni P.Gál a P.Džuppa, ktorí počas konferencie nadviazali kontakty s partnerskými organizáciami s cieľom zapojenia o.z. EUS do ďalších spoločných aktivít. Zástupcovia o.z.EUS sa počas konferencie stretli tiež so zástupcami niektorých farmaceutických spoločností za účelom podpory aktivít o.z.EUS.